กยท. ตรวจติดตามการรับซื้อยาง โครงการส่งเสริมการใช้ยางในหน่วยงานภาครัฐ จ.ยะลา
หัวหน้ากองควบคุมและติดตาม กยท.เขตภาคใต้ตอนล่าง ลงพื้นที่ติดตามโครงการส่งเสริมการใช้ยางในหน่วยงานภาครัฐ ระบุ สภาพอากาศ มีฝนตก ส่งผลให้จังหวัดยะลารับซื้อยางได้น้อย กยท.ยะลา สามารถขอขยายเวลาได้หากไม่ได้ตามเป้าหมาย 200 ตัน

วันนี้ (20 ม.ค. 61) ที่กลุ่มรับซื้อน้ำยาง หมู่ที่ 7 ตำบลลำใหม่ อำเภอเมือง จังหวัดยะลา นายสุรชัย บุญวรรโณ หัวหน้ากองควบคุมและติดตาม การยางแห่งประเทศไทยเขตภาคใต้ตอนล่าง พร้อมด้วยนายถนอม แสนสุข ผู้อำนวยการการยางแห่งประเทศไทย จังหวัดยะลา ได้เดินทางลงพื้นที่มาตรวจติดตาม โครงการส่งเสริมการใช้ยางในหน่วยงานภาครัฐ ซึ่งจังหวัดยะลาได้รับเป้าหมายในการนำร่อง 200 ตัน แบ่งเป็นอำเภออื่นในจังหวัดยะลา 125 ตัน และอำเภอเบตง 75 ตัน
 
ขณะบรรยากาศการรับซื้อยางในวันนี้มีน้ำยางค่อนข้างน้อย เนื่องจากมีฝนตกลงมาเมื่อช่วงเช้ามืด ทำให้เกษตรกรที่กรีดยางไว้ เก็บน้ำยางได้น้อย ที่ผ่านมาหลังจังหวัเยะลา เปิดจุดรับซื้อยางมาตั้งแต่วันที่ 15 มกราคม 2561 โดยเกษตรกรเริ่มมาส่งขายในวันที่ 17 ม.ค. 61 เนื่องจากมีฝนตกไม่สามารถกรีดยางได้ จนถึงขณะนี้สามารถรับซื้อยางได้จำนวน 45 ตัน สำหรับน้ำยางที่เข้าร่วมโครงการฯ กยท.ยะลา จะนำไปส่งบริษัทอุตสาหกรรมน้ำยางยะลา จำกัด และบริษัท ซุปเปอร์เท็กซ์ จำกัด เพื่อจ้างโรงงานแปรรูปเป็นน้ำยางข้นพร้อมจำหน่าย

และวันนี้ได้มีสถาบันที่เข้าร่วมโครงการ ฯ เพิ่มขึ้นอีกจำนวน 6 จุด ในพื้นที่อำเภอเบตง จังหวัดยะลา ซึ่งคาดว่าอีกไม่กี่วันนี้จังหวัดยะลา น่าจะได้ครบตามเป้าหมาย คือ 200 ตัน หากไม่มีฝนตกลงมาในช่วงนี้ ส่วนจังหวัดอื่นๆ ที่เป็นจังหวัดนำร่องในการรับซื้อน้ำยาง ช่วงนี้ก็ได้เกือบครบแล้ว สาเหตุหนึ่งที่ทำให้จังหวัดยะลา ซื้อยางได้น้อย ก็เนื่องจากมีฝนตกในสองวันแรก ที่เริ่มโครงการฯ ทำให้เปิดจุดรับซื้อยางได้ช้ากว่าพื้นที่อื่น เกษตรกรชาวสวนยางส่วนใหญ่ในจังหวัดยะลา มีการแปรรูปเป็นยางก้อนถ้วยแต่โครงการฯ จะรับซื้อยางเรื่อยๆ หากมีการสั่งเข้ามาเพิ่มของหน่วยงานภาครัฐที่จะใช้ยางภายในหน่วยงาน ไม่ว่าจะเป็นยางแผ่นดิบ ยางก้อนถ้วย หรือน้ำยางสด
 
นายสุรชัย บุญวรรโณ หัวหน้ากองควบคุมและติดตาม กยท.เขตภาคใต้ตอนล่าง กล่าวว่า ในการที่รับซื้อยางเพื่อเข้าร่วมโครงการส่งเสริมการใช้ยางในหน่วยงานภาครัฐ ก็เพื่อส่งเสริมการใช้ยางภายในประเทศ และดูดซับยางพาราออกจากระบบ โดยราคาที่ กยท. รับซื้อจะสูงกว่าราคาตลาดประมาณ 2-3 บาท เกษตรกรชาวสวนยาง ที่ถือบัตรเกษตรกรชาวสวนยาง (บัตรสีเขียว) และเกษตรกรชาวสวนยางที่แจ้งข้อมูลเกษตรกรที่ปลูกยางในพื้นที่ ที่ไม่มีเอกสารสิทธิ์ (บัตรสีชมพู) สามารถนำน้ำยางสดมาขายเข้าร่วมโครงการฯ ได้ ณ จุดรับซื้อต่างๆ ที่ได้สมัครไว้
 
ส่วนมาตรการอื่นๆ ในการควบคุมปริมาณผลผลิตประกอบด้วย คือ ลดพื้นที่ปลูกยางอย่างถาวร หากเกษตรกรมาขอรับการส่งเสริมการปลูกแทนที่ไม่ใช่ยางและโค่นในเดือนมกราคม ถึงมีนาคม 2561 จะได้รับการช่วยเหลือจาก กยท. รายละ 4,000 บาท รวมทั้งการลดปริมาณผลผลิตโดยให้หน่วยงานของรัฐที่มีสวนยาง ประกอบด้วย กยท. กรมวิชาการเกษตร องค์การอุตสาหกรรมป่าไม้ หยุดกรีดยางเป็นเวลา 3 เดือน จำนวนประมาณ 100,000 ไร่ เพื่อลดปริมาณผลผลิตออกสู่ตลาด